O alafa ba dipelo tše di kwelego bohloko, O tlema dintho tša bona tše bohloko.
O bala palo ya dinaledi; Ka moka ga tšona o di bitša ka maina.
Morena wa rena ke yo mogolo e bile ke yo matla kudu; Kwešišo ya gagwe ga e hlalosege.
O nea diphoofolo dijo tša tšona, O nea le magokobu a manyenyane ao a dulago a mo llela.
Jehofa o kgahlwa ke bao ba mmoifago, O kgahlwa ke bao ba letetšego botho bja gagwe.
Gobane yena o tiišitše mapheko a dikgoro tša gago; O šegofaditše bana ba gago ba lego mo go wena.
O romela polelo ya gagwe lefaseng; Lentšu la gagwe le kitima ka lebelo.
O lahlela lehlwa la gagwe go etša marathana. Ke mang a ka emago ge a tlišitše go tonya?
O romela lentšu la gagwe gomme tša tologa. O fokiša phefo ya gagwe Ke moka meetse a ela.
O botša Jakobo lentšu la gagwe, Ditaelo tša gagwe le dikahlolo tša gagwe a di botša Isiraele.
Ga se a dira ka tsela yeo go setšhaba le ge e le sefe se sengwe; Ge e le dikahlolo tša gagwe tšona, ditšhaba tšeo ga di di tsebe. Tumišang Jah!